༄༅།།ཕུན་ཚོགས་དགེ་ལེགས་བྱེ་བས་བསྐྲུན་པའི་སྐུ།།མཐའ་ཡས་འགྲོ་བའི་རེ་བ་སྐོང་བའི་གསུང༌།།མ་ལུས་ཤེས་བྱ་ཇི་བཞིན་གཟིགས་པའི་ཐུགས།།རྣམ་འདྲེན་ཤཱཀྱའི་རྒྱལ་པོར་གུས་ཕྱག་འཚལ།།འཇམ་དབྱངས་བླ་མའི་བློ་གྲོས་མཁའ་ལ་བྱམས་བརྩེ་ཉི་མའི་དཀྱིལ་འཁོར་རྒྱས།།གྲངས་མེད་བསྐལ་བར་བཟང་བའི་དཔལ་གྱིས་རྒྱལ་སྲས་སྤྱོད་པ་ལྷུར་བཞེས་ནས།།ཕན་བདེ་འབྱུང་གནས་དམ་ཆོས་བདུད་རྩི་བཤད་སྒྲུབ་ཟུང་གིས་ལེགས་བསྐྱངས་པས།།སེམས་ཅན་རྒྱ་མཚོའི་དཔུང་གཉེན་གྲགས་ལྡན་བཤེས་གཉེན་རྣམས་ཀྱིས་དགེ་ལེགས་སྩོལ།།དེ་ཡང་རང་ཅག་འགྲོ་བ་སེམས་ཅན་ཐམས་ཅད་འཚོ་ཞིང་གནས་པའི་འཛམ་བུ་གླིང་གི་ཁྱིམ་ཚང་ཆེན་པོ་འདིར།ཕྱི་སྣོད་ཀྱི་འཇིག་རྟེན་གྱི་ས་གཞི་རི་ཀླུང་ནགས་ཚལ་སོགས་ནི་མི་དང་བཅས་པའི་ནང་བཅུད་ཀྱི་འཇིག་རྟེན་གྱི་འགྲོ་བ་སེམས་ཅན་ཐམས་ཅད་འཚོ་ཞིང་གནས་པའི་གཞི་རྟེན་དུ་གྱུར་ཡོད་པས།ཕྱི་ནང་གི་འཇིག་རྟེན་མཐའ་དག་ཕན་ཚུན་རྟེན་ཅིང་འབྲེལ་བའི་སྒོ་ནས་སྐྱེ་བ་དང་གནས་པ་དང་འཇིག་བཞིན་ཡོད་པ་ནི་སྣོད་བཅུད་བར་གྱི་རྟེན་འབྲེལ་གྱི་ཆོས་ཉིད་ཡིན་པ་སྟེ།ཕྱི་རོལ་སྣོད་ཀྱི་འཇིག་རྟེན་སྟེང་གི་རི་ཆུ་ནགས་ཚལ་སོགས་དང༌།ས་འོག་གི་རིན་པོ་ཆེའི་གཏེར་ཁ་ལ་སོགས་པའི་ལོངས་སྤྱོད་ཕུན་སུམ་ཚོགས་པ་རྣམས་ཉམས་པ་མེད་པར་ཡུན་ནས་ཡུན་དུ་རྒྱུན་སྐྱོང་ཐུབ་ན།དེ་ལ་བརྟེན་པའི་ནང་བཅུད་ཀྱི་འགྲོ་བ་སེམས་ཅན་རྣམས་ཀྱང་རང་རང་གི་ཐུན་མོང་དང་ཐུན་མོང་མ་ཡིན་པའི་འཚོ་གནས་ཀྱི་རྟེན་གཞིར་གྱུར་པའི་ཕྱི་སྣོད་ཀྱི་ཕུན་ཚོགས་ལ་བརྟེན་ནས་ཕན་བདེའི་རྒྱུན་སྐྱོང་ཐུབ་ལ།དེ་ནི་སེམས་ཅན་སྤྱི་དང་ཁྱད་པར་འགྲོ་བ་མིའི་བསམ་པ་དང་སྤྱོད་ལམ་ཇི་འདྲ་ཞིག་བསྟེན་རྒྱུ་ལ་ཐད་ཀར་འབྲེལ་ཞིང་།གལ་ཏེ་འགྲོ་བ་ཕན་ཚུན་བར་དུ་གཞན་སྡུག་བསྔལ་དང་བྲལ་འདོད་ཀྱི་བྱམས་པ་དང༌།གཞན་བདེ་བ་དང་ལྡན་འདོད་ཀྱི་སྙིང་རྗེ་སོགས་བསམ་སྦྱོར་ཕུན་སུམ་ཚོགས་པ་སྐྱོང་ནུས་ན།སྣོད་བཅུད་རྟེན་འབྲེལ་གྱི་རང་བཞིན་ཡིན་པས།སྐྱེ་འགྲོ་ཡོངས་ཀྱིས་གནས་སྐབས་སུ་ཕན་པ་དང་མཐར་ཐུག་བདེ་བའི་འཚེ་མེད་ཞི་བའི་དོན་གྱི་བདེ་བ་ལ་ཡུན་རིང་དུ་ལོངས་སྤྱོད་ཐུབ་པའི་སྐལ་བ་རྨད་དུ་བྱུང་བ་ཞིག་འབྱུང་ཐུབ་པ་ཐེ་ཚོམ་མེད་པ་གཟིགས་ནས།གང་ཞིག་གཟིགས་ཤིང་གསུང་པ་ཡི།།མཁྱེན་དང་སྟོན་པ་བླ་ན་མེད།།རྒྱལ་བ་རྟེན་ཅིང་འབྲེལ་བར་འབྱུང་།།གཟིགས་ཤིང་འདོམས་པ་དེ་ལ་འདུད།།ཞེས་གསུངས་པ་ལྟར།གནས་འདི་ནི་འགྲོ་བ་ཐུན་མོང་གི་གནས་སྐབས་དང་མཐར་ཐུག་གི་བདེ་སྡུག་དང་འབྲེལ་བའི་དོན་ཆེན་པོ་བླ་ན་མེད་པ་ཞིག་ཡིན་པས།དེ་ལ་རྗེ་ཙོང་ཁ་པ་ཆེན་པོའི་ལེགས་བཤད་རྨད་དུ་བྱུང་བ་བྱང་ཆུབ་ལམ་རིམ་དང་སྦྱར་ཏེ་རང་གི་གོ་བ་ཙམ་གླེང་བར་བྱའོ།།